Köszönetet mondtak az életmentésért Cseh Balázs Bencének Letenyén
Köszönetet mondtak az életmentésért Cseh Balázs Bencének Letenyén
A 25 éves megyeszékhelyi fia­talember a Soproni Egyetem Erdőmérnöki Karának hallgatója, aki egy diákszövetkezet közvetítésével immár második éve dolgozott úszómesterként a letenyei strandon, ahol szállást is biztosítottak számára.

Munkája abból állt, hogy reggelenként műszakkezdéskor munkatársaival elvégezték a medencék takarítását, majd napközben ügyeltek arra, hogy a fürdőzőknek ne legyen bajuk és tartsák be a szabályokat.

Balázs az életmentésekkel kapcsolatban elmondta, két évvel ezelőtt egy 60 év körüli nagykanizsai férfi kapott szívrohamot a letenyei strandon, akinél szívmasszázst kellett alkalmazni amíg kiértek a mentők.

Az idén is történt egy szívrohamgyanús eset a strandon, de szerencsére ekkor nem volt szükség szívmasszázsra. Egy 40–50 év közötti, magas vérnyomásos nagykanizsai férfi lett rosszul, akit szintén kórházba kellett szállítani – hallottuk Cseh Balázs Bencétől.

A bajban is embertársain segítő fiatalnak a strandon elismerő oklevelet, emlékérmet és a város borát nyújtotta át Farkas Szilárd letenyei polgármester, aki köszönetet mondott Balázs szakmai elhivatottságáért és emberközpontú munkájáért.
Cseh Balázs Bence elismerés úszómester